Document ID: 32006R0728

UREDBA SVETA (ES) št. 728/2006
z dne 15. maja 2006
o opustitvi in pogojni razveljavitvi Uredbe (ES) št. 2193/2003 o uvedbi dodatnih carin na uvoz določenih izdelkov s poreklom iz Združenih držav Amerike
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1)
Dne 7. maja 2003 je Organ STO za poravnavo sporov odobril Skupnosti, da sprejme povračilne ukrepe do zneska 4 043 milijona USD v obliki dodatnih 100 % dajatev ad valorem na določene izdelke s poreklom iz Združenih držav Amerike. Zato je 8. decembra 2003 Skupnost sprejela Uredbo Sveta (ES) št. 2193/2003 o uvedbi dodatnih carin na uvoz določenih izdelkov s poreklom iz Združenih držav Amerike (1).
(2)
Skupnost je, med tem ko je bil v teku sodni postopek pri STO o združljivosti prehodnih in zaščitnih določb predpisov „FSC Repeal and Extraterritorial Income Act“ iz leta 2000 (akt FSC-ETI) in „American Jobs Creation Act“ iz leta 2004 (akt JOBS) s pravili STO, spremenila in opustila uporabo Uredbe (ES) št. 2193/2003 s sprejetjem Uredbe (ES) št. 171/2005.
(3)
Uredba (ES) št. 171/2005 določa, da se dodatne dajatve ponovno uvedejo šele s 1. januarjem 2006 ali 60 dni potem, ko Organ STO za poravnavo sporov potrdi nezdružljivost nekaterih vidikov zgoraj navedenih aktov s pravili STO.
(4)
Dne 14. marca 2006 je Organ STO za poravnavo sporov po sklepu sosveta in pritožbenega organa o zadevi potrdil nezdružljivost zadevnih ukrepov ZDA s pravili STO. Komisija je 3. maja 2006 objavila obvestilo o ponovni uporabi dodatne dajatve ad valorem v višini 14 % dne 16. maja 2006.
(5)
Kongres ZDA je medtem sprejel zakon o razveljavitvi zaščitnih določb akta FSC-ETI in akta JOBS za naslednja davčna leta, zato so povračilni ukrepi, uvedeni z Uredbo Sveta (ES) št. 2193/2003, kakor je bila spremenjena z Uredbo Sveta (ES) št. 171/2005, zadovoljivo dosegli svoj namen, ponovna uvedba povračilnih ukrepov pa bi bila po nepotrebnem moteča.
(6)
Ker predlog zakona postane zakon šele s podpisom predsednika Združenih držav, je treba ponovno uvedbo sankcij opustiti do podpisa, razveljavitev povračilnih ukrepov, uvedenih z Uredbo (ES) št. 2193/2003, kakor je bila spremenjena z Uredbo Sveta (ES) št. 171/2005, pa začne učinkovati šele po podpisu -
SPREJEL NASLEDNJO UREDBO:
Člen 1
1. Opustitev uporabe dodatnih dajatev iz členov 1 in 2 Uredbe (ES) št. 171/2005 se podaljša do 29. maja 2006.
2. Če predsednik Združenih držav podpiše predlog zakona o razveljavitvi zaščitnih določb aktov FSC-ETI in JOBS, ki ga je sprejel kongres Združenih držav, 26. maja 2006 ali prej, se Uredba (ES) št. 2193/2003, razveljavi 29. maja 2006.
3. Potem, ko bo zgoraj omenjeni podpis opravljen, bo Komisija v Uradnem listu Evropske unije takoj objavila obvestilo o opravljenem podpisu in razveljavitvi Uredbe Sveta (ES) št. 2193/2003 29. maja 2006.
4. Če takšen podpis ne bo opravljen do 26. maja 2006, bo Komisija v Uradnem listu Evropske unije takoj objavila obvestilo, da takšen podpis ni bil opravljen in da povračilni ukrepi iz Uredbe (ES) št. 2193/2003, kakor je bila spremenjena z Uredbo Sveta (ES) št. 171/2005, ponovno začnejo uporabljati 30. maja 2006.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. maja 2006

Labels: 3
15
18